Il-gazzetti kollha tal-lum taw prominenza kbira fl-ewwel faċċata tagħhom dwar l-aħbar li Monsinjur Charles Scicluna huwa l-Arċisqof il-ġdid ta' Malta. L-Ingress Solenni tiegħu se jsir nhar is-Sibt 21 ta' Marzu fil-Katidral tal-Imdina. It-titli li għażlu l-gazzetti b'xi mod jew ieħor jikkwotaw siltiet differenti minn dak li qal ilbieraħ waqt il-konferenza tal-aħbarijiet fil-Kurja, li saret fil-preżenza tan-Nunzju Appostoliku għal Malta Monsinjur Aldo Cavalli. of Malta tiffoka l-aktar fuq id-"deċiżjonijiet iebsa" li għandu quddiemu l-Arċisqof-elett u li mhux qiegħed jeskludi reshuffle fil-Kurja. Tikkwotah jgħid li ma jrid ikun il-fotokopja ta' ħadd. L-artiklu jaċċenna wkoll għas-sens umoristiku ta' Monsinjur Scicluna meta qal kif induna li kellu tliet telefonati fuq il-mowbajl mhux imwieġba min-Nunzju Appostoliku ta' Malta. Qal li minn hemm induna li n-Nunzju Appostoliku ma kienx qed iċempillu biex jistaqsih kif inhu t-temp. Jgħid li kellu bżonn ipoġġi bilqiegħda sakemm in-Nunzju infurmah li l-Papa Franġisku kien għażel propju lilu biex imexxi l-Knisja Maltija. The Malta Independent tislet il-parti tad-diskors tal-Arċisqof-elett meta qal kif "Irrid inkjun ta' eżempju għal kulħadd". Hawnhekk jisħaq dwar l-importanza li dejjem jisma' qabel ma jitkellem, u li jrid ikun ta' eżempju bl-azzjonijiet u bid-doveri tiegħu bħala mexxej tal-Knisja. Fit-titlu tagħha L-Orizzont tgħid li Monsinjur Scicluna ġie kkonfermat bħala Arċisqof ġdid u li fil-21 ta' Marzu se jieħu l-"pussess" tal-Knisja. L-artiklu jsemmi wkoll kif ftit wara l-aħbar, l-Arċisqof-elett tella' tweet fuq il-profil tiegħu ta' Twitter fejn appella lin-nies biex jitolbu għalih fil-missjoni ġdida tiegħu. Il-gazzetta In-Nazzjon iffokat it-titlu tagħha fuq meta qal li "se jagħti ħajtu għall-merħla". Kien hawnhekk fejn spjega li se jimxi fuq il-passi ta' Ġesu' għax qal li r-Ragħaj iħobb, jgħallem u jmexxi. Monsinjur Scicluna sostna li huwa se jkun dak li hu, u li Alla se jgħinu. .td_uid_3_5ee4d5899e18f_rand.td-a-rec-img{text-align:left}.td_uid_3_5ee4d5899e18f_rand.td-a-rec-img img{margin:0 auto 0 0}